סאמי מיעארי

סאמי מיעארי (בערבית: سامي ميعاري, נולד ב-30 בינואר 1977) החל מ-2025 הוא פרופסור חבר לכלכלה בחוג ללימודי עבודה בפקולטה למדעי החברה באוניברסיטת תל אביב. המחקר שלו כולל כלכלה פוליטית של סכסוכים, שוקי עבודה ואי-שוויון כלכלי. שימש כיועץ עבור הבנק העולמי, קרן המטבע הבין-לאומית, USAID ו-DFID בנושאים הקשורים לסיבות הכלכליות והפוליטיות לאלימות וסכסוכים במדינות מתפתחות.

קורות חיים
תחילת חייו ולימודים
נולד ב-30 בינואר 1977 בסח'נין, לגמילה יוסף וחסן ברכאת מיעארי. למד בתיכון בסח'נין.

השלים תואר ראשון בכלכלה ומתמטיקה בשנת 2000, תואר שני בהצטיינות בכלכלה בשנת 2003 ותואר שלישי בשנת 2008, כולם באוניברסיטה העברית. מחקר הדוקטורט שלו, בהנחיית איתן ששינסקי, התמקד בעלויות הכלכליות של הסכסוך הישראלי-פלסטיני.

עשה פוסט־דוקטורט ב-2009 באוניברסיטה האירופית באיטליה. בשנים 2011–2012 שימש כעמית מחקר במכון לחקר הכלכלה (DIW) בברלין, ובחן את השפעת הסכסוך הישראלי-פלסטיני על הישגי הלמידה של סטודנטים. ב-2011 עשה פוסט דוקטורט קצר במכון לסכסוך עולמי ושיתוף פעולה (IGCC) באוניברסיטת קליפורניה בסן דייגו.

קריירה אקדמית
משנת 2012 מרצה בחוג ליחסי עבודה באוניברסיטת תל אביב. בשנת 2025 קודם לדרגת פרופסור חבר.

במהלך השנים הרצה באוניברסיטאות שונות בישראל. ב-2009–2010 בחוג לכלכלה באוניברסיטת בר-אילן. ב-2010–2012 בחוג לכלכלה באוניברסיטת חיפה. כמו כן מרצה בקרייה האקדמית אונו.

כיהן כפרופסור אורח באוניברסיטת ייל בשנים 2024–2025 ושימש כעמית מחקר בתוכנית Marie Skłodowska-Curie בבית הספר לממשל ע"ש בלווטניק באוניברסיטת אוקספורד (2017–2019). משנת 2018 עמית מחקר במדעי החברה ולימודים בינלאומיים באוניברסיטת אקסטר.

שימש כעמית וחוקר אורח במכון לחקר העבודה (IZA), הפורום למחקר כלכלי (ERF) והאקדמיה העולמית לצעירים (GYA).

מחקר וייעוץ
הוא שותף משנת 2009 ברשת החוקרים להשפעת סכסוכים על משקי בית (HiCN). ב-2011–2013 היה עמית מחקר במכון הישראלי לדמוקרטיה ובין 2013 ל-2016 היה מנהל התוכנית לחברה הערבית בישראל במכון. מ-2015 עמית מחקר במרכז הבינלאומי לביטחון ולפיתוח (ISDC) בברלין, ומ-2018 במכון ללימודי עבודה (IZA).

מיעארי מייעץ לארגונים בעולם: הבנק העולמי (2004–2007), למשרד הגדה המערבית ועזה (2014 ו-2016), קרן המטבע הבינלאומית (2009–2010) והמכון לפיתוח מעבר לים (Overseas Development Institute, 2015), בנושאים הקשורים לסכסוכים, שוקי עבודה, אי-שוויון ופיתוח כלכלי.

הוא חוקר (בתקן יועץ) בחטיבת המחקר בבנק ישראל.

מחקריו מתמקדים בסוגיות של החברה הערבית, אי-שוויון ופערים חברתיים. עוסק בהשפעת קונפליקטים על היבטים של תעסוקה, הגירה, חינוך, בריאות, ואת הגורמים הכלכליים והפוליטיים לאלימות וסכסוכים במדינות מתפתחות.

מחקר 
מחקריו עוסקים במפגש שבין כלכלת עבודה, כלכלה פוליטית וכלכלת סכסוכים, ומתמקדים בהשפעתם של סכסוכים אלימים, אי-יציבות פוליטית ואי-שוויון מבני על תוצאות כלכליות וחברתיות ברמת הפרט והמשק הבית. מבחינה מהותית, הוא בוחן תעסוקה, שכר, חינוך, פריון, בריאות ועמדות פוליטיות בחברות המצויות בקונפליקט או בקיטוב אתני, עם דגש מיוחד על הקשר הישראלי-פלסטיני ועל הקשרים השוואתיים של קבוצות מיעוט.

ליבת האג'נדה המחקרית שלו נשענת על שימוש בכלים מתקדמים של זיהוי סיבתי, כגון ניסויים טבעיים, נתונים מנהליים ועיצובים קווזי-ניסויים, במטרה לחשוף את המנגנונים דרכם סכסוך ומדיניות ציבורית משפיעים על התנהגות כלכלית. מחקריו תרמו לשיח האקדמי בנושאים כגון אפליה בשוק העבודה, מגבלות תנועה, הקשר בין סחר לסכסוך, פערי שכר מגדריים ואתניים, הישגים חינוכיים בצל אלימות, והכלכלה הפוליטית של רדיקליזציה.

פרסומיו האקדמיים הופיעו בכתבי עת מובילים, בהם: Journal of Public Economics, Journal of Conflict Resolution, Journal of the European Economic Association, Journal of Human Resources, Labour Economics, Journal of Development Studies, International Labour Review, Acta Politica ו-Climate Change Economics.

בשנים האחרונות התרחב מחקרו גם לתחומים יישומיים נוספים, ובהם הכלה פיננסית, טכנולוגיה פיננסית (פינטק), וחינוך פיננסי בקרב צעירים ואוכלוסיות ותיקות בקהילות מיעוט, וכן למחקרים על אי-שוויון בכוח האדם במערכת הבריאות ואספקת שירותים ציבוריים, אי-שוויון, שבריריות פוליטית וסכסוך מתמשך.

פעילות ציבורית
בשנת 2012 ייסד מיעארי את הפורום הכלכלי ערבי, מכון למחקר חברתי-כלכלי, תכנון אסטרטגי ועיצוב מדיניות עבור החברה הערבית בישראל, ומכהן משנת 2023 כיו"ר הפורום. כחלק מעבודתו כיו"ר הפורום, הוא מייעץ לחברות ערביות גדולות בנוגע להנפקות בבורסה והשקעות גדולות. הוא ממשיך להרצות, בהתנדבות, לבתי ספר תיכוניים ערביים בנושאים הקשורים להנחיית לימודים.

הוא חבר דירקטוריון בקופת חולים מאוחדת.

מ-2016, משמש כדירקטור בארגונים ציבוריים כמו Another Lesson.

החל מ-2022 חבר בוועדה המייעצת בלשכה המרכזית לסטטיסטיקה בנושא מדד המחירים לצרכן בישראל.

הוקרה ופרסים
כהוקרה על תרומתו האקדמית, הוא זכה במספר פרסים יוקרתיים, ביניהם פרס המאמר הטוב ביותר מטעם האגודה הכלכלית של המזרח התיכון בשנת 2016, מלגת מארי קירי הפנים-אירופית בשנת 2017, ומענק מעוף מטעם המועצה להשכלה גבוהה בישראל בשנת 2012.

חיים אישיים ומשפחה
מיעארי נשוי ולו שני בנים ובת. הוא מתגורר לסירוגין בכרמיאל שבישראל, ובאנגליה.

פרסומים נבחרים
ספרים




 קישורים חיצוניים 
 Sami Miaari, באתר ResearchGate
 Sami H. Miaari, באתר ORCID

 Sami H. Miaari, באתר Academia.edu
 Sami H. Miaari, באתר גוגל סקולר

הערות שוליים

קטגוריה:כלכלנים ישראלים
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:סגל אוניברסיטת תל אביב: לימודי עבודה
קטגוריה:סגל הקריה האקדמית אונו
קטגוריה:אנשי אקדמיה ערבים ישראלים
קטגוריה:סח'נין: אישים
קטגוריה:כרמיאל: אישים
קטגוריה:ישראלים שנולדו במאה ה-20